৬. সুধী প্রধান লিখেছেন – ‘১৯৪৬ সালের কোন এক মাসে সত্যজিতের সঙ্গে যিনি কলকাতা ফিল্ম সোসাইটি গড়েছিলেন সেই চিদানন্দ দাসগুপ্ত ডেকার্স লেনে অবিভক্ত কমিউনিস্ট পার্টির দৈনিক ‘স্বাধীনতা’ অফিসে এসে আমার সঙ্গে দেখা করেন। …ডেকার্স লেনের সাক্ষাৎকারে তিনি লোকসঙ্গীত সম্পর্কে গবেষণার জন্য আমার সাহায্য চান। তিনি যে ইতিমধ্যে চাকুরি পেয়েছেন তা আমি জানতাম। তাই তাকে বললাম, ‘আপনি কি গ্রামে গ্রামে ঘুরতে পারবেন?’ না বলাতে আমি তাঁকে চলচ্চিত্র সম্পর্কে বিশেষ করে বিদেশের প্রগতিশীল চলচ্চিত্র সম্পর্কে সংবাদ সংগ্রহ ও আলোচনা করার জন্য কোনো সংগঠন করার কথা ভেবে দেখতে বললাম। ইতিমধ্যে ‘সৈনিক’ ছবিতে আমাকে অনেকবার স্যুটিং-এ যেতে হয়েছিল। তাছাড়া বেঙ্গল আর্টিস্ট এসোসিয়েশন এবং সিনে টেকনিসিয়ান্স এসোসিয়েশন অব বেঙ্গল (সিটিওবি)-এর সঙ্গে যুক্ত থাকার ফলে বেতার, মঞ্চ, গ্রামোফোন ও চলচ্চিত্র শিল্পের অভ্যন্তরীণ অবস্থা ইতিমধ্যে অত্যন্ত কাছে থেকে জানতে পেরেছি। এই সব কাজকর্ম থেকে আমার মনে হয়েছিল – চলচ্চিত্র সম্পর্কেও সংগঠনগতভাবে আমাদের কিছু করা উচিত। তাই ১৯৪৭ সালে চিদানন্দ বাবু সত্যজিতের সঙ্গে ফিল্ম সোসাইটি গঠন করলে – আমাকে তাঁরা পৃষ্ঠপোষক হিসেবে প্রতি সভায় ডাকতেন এবং আমি আবার চেষ্টা করে জ্যোতির্ময় রায় (‘উদরের পথে’ খ্যাত), অজয় কর প্রমুখকে নিয়ে যেতাম। …ঐ সময়ে ফিল্ম সোসাইটির কাজ ছিল একত্রে ছবি দেখা এবং আলোচনা করা। …রেনোয়ার ‘রিভার’ ছবি সম্পর্কে ছবির আলোচনা নিয়ে চিদানন্দ বাবুর সঙ্গে আমার তীব্র মতভেদ হয়। ছবিটির শিল্প-কুশলতার উচ্চ প্রশংসা করেও আমি ‘অগ্রণী’ পত্রিকায় লিখি যে, ছবিটির বিষয়বস্ত্ত একেবারে সাম্রাজ্যবাদের পক্ষে সহানুভূতিমূলক। এই বিষয়ে কিন্তু সত্যজিৎ বাবু মুখে কিছু বলেননি – লেখা তো পরের কথা। এই সময় থেকে চিদানন্দ বাবুর সঙ্গে আমার বিচ্ছেদ হয় এবং আমি যে তাঁদের ফিল্ম সোসাইটি গড়ার ব্যাপারে সাহায্য করেছি তা তিনি কোথাও স্বীকার করেননি।